Απόφαση αριθ. 2/2003 του Συμβουλίου Σύνδεσης ΕΕ-Σλοβενίας

της 18ης Φεβρουαρίου 2003

που τροποποιεί, με την ίδρυση μεικτής συμβουλευτικής επιτροπής μεταξύ της Επιτροπής των Περιφερειών και της σλοβενικής επιτροπής συνδέσμου για τη συνεργασία με την Επιτροπή των Περιφερειών, την απόφαση αριθ. 1/1999 για τη θέσπιση του εσωτερικού κανονισμού του Συμβουλίου Σύνδεσης

(2004/35/ΕΚ)

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη την ευρωπαϊκή συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, που ενεργούν στα πλαίσια της Ευρωπαϊκής Ένωσης, αφενός, και της Δημοκρατίας της Σλοβενίας, αφετέρου(1), και ιδίως το άρθρο 115,

Εκτιμώντας τα ακόλουθα:

(1) Ο διάλογος και η συνεργασία μεταξύ των περιφερειακών και των τοπικών αρχών της Κοινότητας και εκείνων της Σλοβενίας μπορούν να συνεισφέρουν σε μεγάλο βαθμό στην ανάπτυξη των σχέσεών τους και στην ευρωπαϊκή ολοκλήρωση.

(2) Φαίνεται σκόπιμο αυτή η συνεργασία να οργανωθεί στο επίπεδο της Επιτροπής των Περιφερειών, αφενός, και της σλοβενικής επιτροπής συνδέσμου για τη συνεργασία με την Επιτροπή των Περιφερειών, αφετέρου, μέσω της δημιουργίας μιας μεικτής συμβουλευτικής επιτροπής.

(3) Αυτό σημαίνει ότι ο εσωτερικός κανονισμός του συμβουλίου σύνδεσης, που εγκρίθηκε με την απόφαση αριθ. 1/1999, θα πρέπει, συνεπώς, να τροποποιηθεί αναλόγως,

ΑΠΟΦΑΣΙΖΕΙ:

Άρθρο 1

Η απόφαση αριθ. 1/1999 τροποποιείται προσθέτοντας τα ακόλουθα άρθρα:

"Άρθρο 18

Συγκροτείται μεικτή συμβουλευτική επιτροπή (εφεξής καλούμενη 'επιτροπή') που έχει ως καθήκον να συνδράμει το συμβούλιο σύνδεσης στην προώθηση του διάλογου και της συνεργασίας μεταξύ των περιφερειακών και τοπικών αρχών της Κοινότητας και εκείνων της Σλοβενίας. Ο εν λόγω διάλογος και συνεργασία αποβλέπουν, ιδίως, στο:

1. να προετοιμαστούν οι σλοβενικές περιφερειακές και τοπικές αρχές να λειτουργήσουν στο πλαίσιο της μελλοντικής προσχώρησης στην Ευρωπαϊκή Ένωση,

2. να προετοιμαστούν οι σλοβενικές περιφερειακές και τοπικές αρχές να συμμετάσχουν στις εργασίες της Επιτροπής των Περιφερειών μετά την προσχώρηση της Σλοβενίας,

3. να ανταλλαγούν πληροφορίες σχετικά με τα τρέχοντα θέματα αμοιβαίου ενδιαφέροντος, ιδίως την πορεία της περιφερειακής πολιτικής της Κοινότητας και της διαδικασίας της προσχώρησης, καθώς και σχετικά με την προετοιμασία των σλοβενικών περιφερειακών και τοπικών αρχών για αυτές τις πολιτικές,

4. να προωθηθεί ένας πολυμερής διαρθρωμένος διάλογος μεταξύ α) των σλοβενικών περιφερειακών και τοπικών αρχών και β) των περιφερειών των κρατών μελών, δημιουργώντας δίκτυα σε ειδικούς τομείς όπου οι άμεσες επαφές και η συνεργασία μεταξύ των σλοβενικών περιφερειακών και τοπικών αρχών και των περιφερειακών και τοπικών αρχών των κρατών μελών θα μπορούσαν να αποτελέσουν τον αποτελεσματικότερο τρόπο για την επίλυση συγκεκριμένων προβλημάτων,

5. να προβλέπονται τακτικές ανταλλαγές πληροφοριών σχετικά με τη διαπεριφερειακή συνεργασία μεταξύ των σλοβενικών περιφερειακών και τοπικών αρχών και των περιφερειακών και τοπικών αρχών των κρατών μελών,

6. να ενθαρρυνθεί η ανταλλαγή πείρας και γνώσεων στον τομέα της περιφερειακής πολιτικής και των διαρθρωτικών παρεμβάσεων μεταξύ α) των σλοβενικών περιφερειακών και τοπικών αρχών και β) των περιφερειακών και τοπικών αρχών των κρατών μελών, ιδίως όσον αφορά την τεχνογνωσία και τις τεχνικές για την προετοιμασία περιφερειακών και τοπικών σχεδίων ή στρατηγικών ανάπτυξης και μια αποτελεσματικότερη χρήση των διαρθρωτικών ταμείων,

7. να βοηθηθούν οι σλοβενικές περιφερειακές και τοπικές αρχές μέσω ανταλλαγής πληροφοριών για την πρακτική εφαρμογή της αρχής της επικουρικότητας σε όλες τις πλευρές της ζωής, σε περιφερειακό και τοπικό επίπεδο,

8. να συζητηθούν οποιαδήποτε άλλα σχετικά θέματα που θα προκύψουν από οποιοδήποτε μέρος στο πλαίσιο της εφαρμογής της ευρωπαϊκής συμφωνίας και στο πλαίσιο της προενταξιακής στρατηγικής.

Άρθρο 19

Η επιτροπή αποτελείται από οκτώ αντιπροσώπους της Επιτροπής των Περιφερειών, αφενός, και οκτώ αντιπροσώπους της σλοβενικής επιτροπής συνδέσμου για τη συνεργασία με την Επιτροπή των Περιφερειών, αφετέρου. Θα διοριστεί ισοδύναμος αριθμός αναπληρωματικών μελών.

Η επιτροπή διεξάγει τις δραστηριότητές της κατόπιν διαβουλεύσεως με το συμβούλιο σύνδεσης ή, όσον αφορά την προώθηση του διαλόγου μεταξύ των περιφερειακών και των τοπικών αρχών, με δική της πρωτοβουλία.

Η επιτροπή μπορεί να προβεί σε συστάσεις προς το συμβούλιο σύνδεσης.

Τα μέλη επιλέγονται κατά τρόπο ώστε η επιτροπή να αντικατοπτρίζει, κατά το δυνατόν, πιστά τα διάφορα επίπεδα των περιφερειακών και τοπικών αρχών της Κοινότητας και της Σλοβενίας.

Η επιτροπή θεσπίζει τον εσωτερικό της κανονισμό.

Η επιτροπή συγκαλείται με τη συχνότητα που καθορίζει η ίδια στον εσωτερικό της κανονισμό.

Η προεδρία της επιτροπής ασκείται από κοινού από ένα μέλος της Επιτροπής των Περιφερειών και ένα μέλος της σλοβενικής επιτροπής συνδέσμου για τη συνεργασία με την Επιτροπή των Περιφερειών.

Άρθρο 20

Η Επιτροπή των Περιφερειών, αφενός, και η σλοβενική επιτροπή συνδέσμου για τη συνεργασία με την Επιτροπή των Περιφερειών, αφετέρου, αναλαμβάνουν τις αντίστοιχες δαπάνες συμμετοχής τους στις συνεδριάσεις της επιτροπής, τόσο όσον αφορά τα έξοδα προσωπικού, ταξιδιού και διαμονής όσο και τα ταχυδρομικά έξοδα και τα έξοδα τηλεπικοινωνιών.

Τα έξοδα της διερμηνείας κατά τις συνεδριάσεις, της μετάφρασης και της αναπαραγωγής εγγράφων, επιβαρύνουν την Επιτροπή των Περιφερειών, με εξαίρεση τα έξοδα διερμηνείας ή μετάφρασης προς ή από τα σλοβενικά, τα οποία επιβαρύνουν τη σλοβενική σπιτροπή συνδέσμου για τη συνεργασία με την Επιτροπή των Περιφερειών.

Οι λοιπές δαπάνες σχετικά με την πρακτική οργάνωση των συνεδριάσεων επιβαρύνουν τη διοργανώτρια πλευρά.".

Άρθρο 2

Η παρούσα απόφαση αρχίζει να ισχύει την πρώτη ημέρα του δεύτερου μήνα μετά την ημερομηνία της υιοθέτησή της.

Βρυξέλλες, 18 Φεβρουαρίου 2003.

Για το Συμβούλιο Σύνδεσης

Ο Πρόεδρος

Γ. Παπανδρέου

(1) ΕΕ L 51 της 26.2.1999, σ. 3.